《幽兰 其二》
清代·祁寯藻

亭亭复亭亭，孤芳空自馨。美人偶一顾，移植来中庭。

中庭花木偶，红紫罗锦屏。一茎止一花，何以奉尹邢。

亦思九畹滋，力薄身伶俜。云窗雾阁中，疏弦何泠泠。

不叹知音稀，希声难为听。

作者简介：（1793—1866）山西寿阳人，字叔颖，一字淳甫，号春圃，晚号观斋。嘉庆十九年进士，官至大学士衔礼部尚书。道光十九年，曾奉朝命视察福建海防及禁烟事。生平提倡朴学，延纳寒素，士林归之。诗古文词均卓然成家。卒谥文端。有《马首农言》、《勤学斋笔记》。